
सार :
कथा साहित्य को प्रेमचंद ने अपनी लेखनी से उत्कृष्ट बनाया है । प्रेमचंद की कथा साहित्य की अगर बात हो तो हम पाते है कि प्रेमचंद की कहानियों में बाल मनोविज्ञान का बड़ा ही उत्कृष्ट वर्णन मिलता है । प्रेमचंद ने अपनी कहानियों में बालकों के बचपन का जो स्वरूप प्रस्तुत किया है वह उनकी कहानी लेखन शैली की उत्कृष्टता को दर्शाता है ।
बीज शब्द : परिवार, पड़ोस, विद्यालय, बाल्यावस्था
प्रस्तावना :
	भारतीय समाज विविधताओं का देश है, जो रंग, नस्ल, धर्म, जाति, सम्प्रदाय, भाषा और भौगोलिक स्तर पर बँटा हुआ है । इसी विभाजन के तहत समाजीकरण की प्रक्रिया निर्धारित होती है, जो लैंगिक, वर्गीय और धार्मिक नजरिये को ध्यान में रखकर तय होती है। विभिन्न स्तरों पर पाई जाने वाली यह विविधताएं कई बार सामाजिक-लैंगिक भेदभाव और स्तरीकरण का कारण बनती हैं । किसी भी परिवेश में पैदा होने वाला बच्चा अपने परिवेश से ही व्यवहार को सीखता है और आने वाले जीवन में उसी व्यवहार को लागू करता है । बालक का विकास जिस भी परिवेश में होता है, वहाँ न सिर्फ उसका जैविक विकास होता है, बल्कि परिवार और समाज के भीतर के क्रियाकलापों को देखते और समझते हुए उसका बौद्धिक विकास भी होता है । प्रत्येक बच्चे के ‘बड़े होने का अनुभव’ अलग-अलग हो सकता है, उसके सीखने की परिस्थितियाँ भिन्न हो सकती हैं । बच्चा न केवल स्वयं सीखता है, बल्कि परिवार और समाज में हो रहे विभिन्न व्यवहार और कार्य भी उसके मन पर प्रभाव डालते हैं । बच्चे के आस-पास हो रहे सामाजिक, धार्मिक और आर्थिक क्रिया कलाप उसके स्वयं के व्यवहार को प्रभावित करते हैं ।
            नगरीय और ग्रामीण परिवेश के अंतर और बालक पर होने वाले उसके परिवेश के अंतर्गत जब हम प्रेमचंद की कहानियों में बाल जीवन की बात करते हैं तो पाते हैं कि वर्तमान नगरीय और ग्रामीण जीवन से वह समय बहुत अलग था । प्रेमचंद जिस समय लेखन कार्य कर रहे थे, उस समय की परिस्थितियाँ आज के दौर से बहुत भिन्न थीं । सामाजिक और पारिवारिक मूल्य बहुत ही ज्यादा सख्त हुआ करते थे और साथ ही अभिभावकों का रिश्ता बच्चों के साथ आज की तरह इतना सरल और आसान नहीं था । घर-परिवार और विद्यालय में बच्चों के साथ अनुशासन का सख्ती से पालन होता था, जिसकी वजह से कठोर दंड का डर बच्चों पर लगातार हावी रहता था । अभिव्यक्ति की आजादी के नाम पर कोई आजादी नहीं मिलती थी । बच्चे वही करते थे, जो उनके अभिभावक तय करते थे । शिक्षा के स्तर पर भी बहुत ज्यादा सुविधाएँ नहीं थीं, और जितनी सुविधा थी भी वह केवल लड़कों के लिए थी । लड़कियों को शिक्षा प्राप्त करने के योग्य नहीं समझा जाता था । प्रेमचंद के कथा साहित्य में बचपन की अभिव्यक्ति के कई रूप सामने आते हैं, जिनमे प्रमुख बिंदु हैं- 
· जाति, धर्म या संप्रदाय के नाम पर सार्वजनिक स्थलों पर होने वाली हिंसा, भेदभाव या इर्ष्यागत व्यवहार बच्चों के मानसिक विकास को प्रभावित करते है ।
· विभिन्न भौगोलिक और सामाजिक परिस्तिथियों में जीवन गुजारने वाले बच्चों की जरूरतें, उनके नैतिक और सामाजिक मूल्य अलग-अलग होते हैं । मजदूर का बच्चा रोटी के लिए मेहनत करता है और पूंजीपति के बच्चा पैसे खर्च करने के बहाने खोजता है ।
· आर्थिक असमानता अधिक होने के करना बहुत सारे बच्चे उस वर्ग से आते है, जो जीवन जीने के लिए बेसिक सुविधाएँ जुटा पाने में भी सक्षम नहीं थे ।
· मजदूर, किसान, व्यापारी और जमींदार वर्ग से आने वाले बच्चों की स्थिथि अलग-अलग थी, उनके शौक जरूरतें और सुविधाएँ भिन्न-भिन्न हुआ करते थे । अलग-अलग वर्गों के रहन-सहन, खान-पान, वेशभूषा और सामान्य सामाजिक व्यवहार उनकी सामाजिक, धार्मिक और आर्थिक परिस्थितियों पर निर्भर करता है ।
प्रेमचंद के कथा साहित्य में बचपन की अवधारणा एक वयस्क से कम नहीं है, क्योंकि उनके यहाँ बच्चे कम उम्र में ही बड़े हो जाते है । प्रेमचंद की कहानियों का बालक सामान्य बचपन नहीं जीता बल्कि अपने बचपन में ही संघर्ष करता दिखाई पता है । चाहे वह बालक ईदगाह का ‘हामिद’ हो या बड़े भाई साहब के ‘हलधर’ । वहीं नादान दोस्त का ‘केशव’ और उसकी बहन ‘श्यामा’ की नादानियाँ हो अथवा रामलीला के ‘बालक प्रेमचंद’ हो दोनों के बचपन में काफी अंतर और विशिष्टता दिखाई पड़ती है । प्रेमचंद ने जहा गुल्ली डंडा के माध्यम से बालक के बचपन में पारंपरिक खेलों के महत्व को स्पष्ट किया है और यह बताने का प्रयास किया है कि वर्तमान परिप्रेक्ष्य में देशी खेलों का कोई महत्व नहीं रह गया है । छोटा से छोटा बालक हो या कोई वयस्क सभी विलायती खेलों की तरफ अपना ध्यान आकृष्ट कर रहे है । तमाम सामाजिक जिम्मेदारियों का निर्वहन उनका नैतिक और सामाजिक दायित्व बनता है । सामाजिक, आर्थिक और पारिवारिक परिस्थितियां बच्चे के व्यक्तित्त्व का निर्माण करती है । बचपन को लेकर कोई बड़ा सिद्धांत तैयार नहीं  किया गया है, क्योंकि जीवन के अन्य पक्षों की अपेक्षा बाल पक्ष पर उतना ध्यान नहीं दिया गया । बचपन या बाल्यावस्था को लेकर जो भी सिद्धांत विकसित हो रहे है या हुए है, वे अपेक्षाकृत नए है । समाजशास्त्र की बात करें तो वहां भी मानव विकास की विभिन्न अवस्थाओं के अलावा कुछ खास देखने को नहीं मिलता है । जैसे-जैसे परिस्तिथियाँ और जरूरतें बदली, वैसे वैसे मानव विकास की अवस्थाओं में बाल्यावस्था को महत्वपूर्ण स्थान मिलना शुरू हुआ । बच्चों की दुनिया पहले भी वयस्कों से भिन्न थी, परन्तु अब उनको पूर्णतया अलग करते हुए उनके विशिष्टता खेल-कूद, विद्यालयी शिक्षा और सामूहिक कार्यकलापों में माना जाने लगा । बच्चे को आर्थिक और सामाजिक दृष्टि से निर्भर, सुरक्षा और संरक्षण की आवश्यकता, भोला, सरल, प्राकृतिक स्वभाव वाला जैसे विशेषणों से परिभाषित किया जाता है ।
· बाल्यावस्था की दुनिया में बच्चों की सोच और उसकी कल्पना, गुणात्मक रूप से वयस्कों से भिन्न होना स्वाभाविक है । इसीलिए बच्चों की दुनिया को उसके निजी अनुभवों और उसके नजरियें से देखा जाना चाहिए । यह भी उल्लेखनीय है कि बच्चे निष्क्रिय ग्रहण करता (Passive Recipient) नहीं है, बल्कि उनके सिखने और समझने की अवधि वयस्कों की अपेक्षा ज्यादा तीव्र होती है ।
· बच्चों को सामाजिक स्थिति के सन्दर्भ में उनके ‘जेंडर’ की भूमिका को अवश्य संज्ञान में लिया जाना चाहिए । भारतीय सन्दर्भ में ‘जेंडर’ का अर्थ ‘लैंगिक विभाजन’ की ‘समाजीकरण’ कजी प्रक्रिया के अर्थ में देखा जाना चाहिए । जहाँ स्त्री और पुरुष की सामाजिक भूमिका को तय किया जाता है । प्राय: यह पाया जाता है कि बाल्यावस्था की लोकप्रिय छवि में एक लड़के के विकासात्मक सन्दर्भ को ही संज्ञान में लिया जाता है ।
· बच्चों के विकास की चर्चा करते समय यह भी ध्यान रखा जाना चाहिए कि उनके अधिकार और सीमाएं भी सम्मिलित की जा सके । बाल्यावस्था में स्वास्थ्य, खेल-कूद और शिक्षा के अधिकारों और सुविधाओं को विशेष ध्यान में रखा जाना आवश्यक हो जाता है ।
बाल्यावस्था का विकासात्मक सन्दर्भ : परिवार 
परिवार, बालक के जीवन की प्रथम पाठशाला होता है । यहीं से बालक जीवन का ककहरा सीखना प्रारंभ करता है । किसी भी व्यक्ति की प्राथमिक सामाजिक पहचान उसके परिवार से होती है । बालक के जीवन का हर प्रथम पाठ उसके परिवार से सीखना शुरू होता है ।
बाल्यावस्था का विकासात्मक सन्दर्भ : पड़ोस 
परिवार और विद्यालय के परिवेश के अलावा बालक पर जिसका सर्वाधिक प्रभाव होता है, वह है उसका पड़ोस । विद्यालय से हटकर अपने पड़ोस के हम उम्र साथियों के साथ समूह का निर्माण, इस समूह के साथ बिताना, वयस्कों की अंत:क्रियाओं और गतिविधियों की नक़ल करना आदि ऐसे उदाहरणहैं जिसका क्रियान्वयन पड़ोस होता है ।
बाल्यावस्था का विकासात्मक सन्दर्भ : विद्यालय
विद्यालय, पड़ोस और परिवार से हटकर औपचारिक शिक्षा का सर्वश्रेष्ठ माध्यम है । बच्चे की विशिष्ट चारित्रिक विकास में विद्यालय का सबसे बड़ा योगदान होता है । बालक के लिए ऐसी दुनिया का द्वार खुल जाता है, जहाँ से वह औपचारिक रूप से दुनियादारी सीखना शुरू करता है ।
पारिभाषिक शब्दावली:
 बचपन या बाल्यावस्था- मानव विकास के चरण में उम्र को कई चरणों में विभक्त किया गया है । शैशवावस्था के बाद का प्रारंभिक चरण बचपन या बाल्यावस्था है । बचपन को हम मासूमियत के रूप में देखते है, जिसमें बालक अपनी विभिन्न क्रियाओं को भोलेपन से करता है । बचपन या बाल्यावस्था, बचपन से शुरू करके किशोरावस्था तक के काल को कहा जाता है । बचपन को खेल, मासूमियत और चंचल रूप में देखा जाता हैं । इस अवस्था में बालक में सर्वाधिक खेलना पसंद करता है और किसी भी प्रकार का रोक-टोक होने पर नाराज हो जाता है । 

